b'\n_START_ARTICLE_\nAleksandr T\xc5\xa1akovski\n_START_PARAGRAPH_\nAleksandr Borisovit\xc5\xa1 T\xc5\xa1akovski (ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xcc\x81\xd0\xbd\xd0\xb4\xd1\x80 \xd0\x91\xd0\xbe\xd1\x80\xd0\xb8\xcc\x81\xd1\x81\xd0\xbe\xd0\xb2\xd0\xb8\xd1\x87 \xd0\xa7\xd0\xb0\xd0\xba\xd0\xbe\xcc\x81\xd0\xb2\xd1\x81\xd0\xba\xd0\xb8\xd0\xb9; 26. elokuuta (J: 13. elokuuta) 1913 Pietari \xe2\x80\x93 17. helmikuuta 1994 Moskova) oli ven\xc3\xa4l\xc3\xa4inen neuvostokirjailija, lehtimies ja Neuvostoliiton kirjailijaliiton virkailija._NEWLINE_Aleksandr T\xc5\xa1akovski syntyi l\xc3\xa4\xc3\xa4k\xc3\xa4rin perheeseen. Vuonna 1938 h\xc3\xa4n valmistui Gorkille nimetyst\xc3\xa4 kirjallisuusinstituutista ja toimi sen j\xc3\xa4lkeen kriitikkona. Toisen maailmansodan aikana h\xc3\xa4n ty\xc3\xb6skenteli sotakirjeenvaihtajana mm. piiritetyss\xc3\xa4 Leningradissa. Vuodesta 1954 l\xc3\xa4htien T\xc5\xa1akovski kuului Neuvostoliiton ja vuodesta 1958 Ven\xc3\xa4j\xc3\xa4n SFNT:n kirjailijaliiton hallituksiin. Vuonna 1962 h\xc3\xa4nest\xc3\xa4 tuli yksi Neuvostoliiton kirjailijaliiton sihteereist\xc3\xa4. Vuosina 1955\xe2\x80\x931962 T\xc5\xa1akovski ty\xc3\xb6skenteli Inostrannaja literatura -kirjallisuuslehden ja vuodesta 1962 kirjailijaliiton sanomalehden Literaturnaja gazetan p\xc3\xa4\xc3\xa4toimittajana._NEWLINE_T\xc5\xa1akovskin teokset edustavat ankaran puoluekantaista sosialistista realismia. Trilogia Eto bylo v Leningrade (\xe2\x80\x9dTapahtui Leningradissa\xe2\x80\x9d, 1944\xe2\x80\x931947) kuvaa piiritetyn kaupungin el\xc3\xa4m\xc3\xa4\xc3\xa4. Japanin Neuvostoliitolle luovuttamaa Etel\xc3\xa4-Sahalinia kuvaava romaani U nas u\xc5\xbee utro (\xe2\x80\x9dMeill\xc3\xa4 on jo aamu\xe2\x80\x9d, 1949) sai Stalin-palkinnon. Poliittisten suurromaanien \xe2\x80\x9dPiiritys\xe2\x80\x9d (Blokada, 1968\xe2\x80\x931974) ja Pobeda (\xe2\x80\x9dVoitto\xe2\x80\x9d, 1978\xe2\x80\x931981) aiheena ovat toisen maailmansodan tapahtumat._NEWLINE_Kirjailija liittyi NKP:hen vuonna 1941, toimi Neuvostoliiton korkeimman neuvoston kansanedustajana ja oli vuodesta 1971 l\xc3\xa4htien NKP:n keskuskomitean ehdokasj\xc3\xa4sen. Vuonna 1973 h\xc3\xa4nelle my\xc3\xb6nnettiin sosialistisen ty\xc3\xb6n sankarin arvonimi. H\xc3\xa4net on palkittu mm. Leninin ja lokakuun vallankumouksen kunniamerkeill\xc3\xa4.'